ইসরায়েলে হামাসের অভিযানকে স্বাগত জানালেন ইরানের প্রেসিডেন্ট

‘ফিলিস্তিনি স্বাধীনতাকামী সংগঠন হামাসের ইসরায়েলে দৃষ্টান্তমূলক ও চিত্তাকর্ষক বিজয়কে স্বাগত জানালেন ইরানের প্রেসিডেন্ট ইব্রাহিম রাইসি। ইসলামি জিহাদ নেতা জিয়াদ নাখাহেরের সঙ্গে এক ফোন কলে এ স্বাগত জানান তিনি।
ইসরায়েলি সংবাদমাধ্যম টাইমস অব ইসরায়েলের এক প্রতিবেদনে বিষয়টি নিশ্চিত হওয়া গেছে।

প্রতিবেদনে প্রেসিডেন্ট ইব্রাহিম রাইসি বলেন, উদ্ভাবনী ও জয়সূচক অভিযানের মাধ্যমে আপনারা সত্যিকার অর্থেই বিশ্বের ইসলামি সম্প্রদায়কে খুশি করেছেন।

তিনি বলেন, ইহুদিবাদী শাসনের পতন ঘটছে। প্রতিরোধ ফ্রন্ট বিজয়ের শিখরে আরোহণ করছে।

একই ফোন কলে ফিলিস্তিনিদের পূর্ণ সহায়তা করার জন্য ইরানের সর্বোচ্চ ধর্মীয় নেতা আয়াতুল্লাহ আলি খামেনি এবং সরকার ও লোকজনকে ধন্যবাদ জানান ইসলামি জিহাদ নেতা জিয়াদ।

ইরানের মদদপুষ্টেই ইসরায়েলে বিধ্বংসী হামলা চালিয়েছে অবরুদ্ধ গাজা উপত্যকার সশস্ত্র গোষ্ঠী হামাস। তবে সেই দাবি প্রত্যাখ্যান করেছে ইরানি কর্তৃপক্ষ। ঠিক এরপরই এমন খবর প্রচার হলো।

শনিবার ইসরায়েলে আকস্মিক হামলা চালায় ফিলিস্তিনের স্বাধীনতাকামী সশস্ত্র গোষ্ঠী হামাস। তাদের বিধ্বংসী আক্রমণকে স্বাগত জানানো প্রথম দেশগুলোর মধ্যে একটি ইরান।